**Урок літаратурнага чытання ў 4 класе**

**Тэма :** Я. Галубовіч “ Лясная госця”

**Мэта**:

пазнаёміць з апавяданнем Я. Галубовіча “ Лясная госця”;

удасканальваць уменне чытаць цэлымі словамі ўголас і моўчкі;

развіваць інтарэс да вывучэння прыроды, асобных яе прадстаўнікоў;

развіваць мову вучняў, пашыраць іх слоўнікавы запас;

удасканальваць уменне працаваць у пары і групе;

развіваць лагічнае мысленне, увагу, уменне працаваць з тэкстам

(знаходзіць неабходныя звесткі ў тэксце);

выхоўваць клапатлівыя адносіны да прыроды

**Абсталяванне** : карткі- заданні групам;

фатаграфіі аленя і казулі;

“Дрэва кахання”;

карткі – словы для “Дрэва кахання”;

трэнажор для зрокавай гімнастыкі

**Ход урока**

***1. Псіхалагічная хвілінка***

За акном восень, накрапвае дожджык, неба шэрае , але мне нешта не хочацца сумаваць разам з прыродай. Я жадаю і вам добрага настрою і поспехаў.

***2. Практыкаванні для рэгулявання моўнага дыхання***

**А пачнём мы наш урок з *аздараўленчай хвілінкі* ( практыкаванні для рэгулявання моўнага дыхання)**

**Практыкаванне “ Свечка” ( глыбокі ўдых праз нос, павольна дуць на ўяўляемае полымя свечкі,выдых праз рот)**

**Практыкаванне “ Патушы свечку”( Удых, затрымка дыхання, кароткім штуршком выдых: фу!фу!фу!)**

**Практыкаванне “ Надакучлівы камар”( Разводзім рукі і адначасовы ўдых, зводзім рукі з гукам “з-з-з” і рэзка выдыхаем, пляскаючы ў далоні.)**

***3. Хвілінка сцэнічнага маўлення.***

**Вымавіць слова ДОБРА з рознымі пачуццямі: радасці, захаплення, пагрозы, нерашучасці, гневу.**

***4.Праверка дамашняга задання.***

- Што рыхтавалі дома? (Выразнае чытанне верша У. Дубоўкі

“Набліжалася восень”, малюнак да верша)

4.1.- Як набліжалася восень? (Ціхутка.) Замяні дадзены выраз іншым з блізкім значэннем.( Падкрадвалася.)

-Каго напалохала восень? Зачытайце словы, якія пацвярджаюць, што лета спяшалася.

(Пагубляла, уцякаючы, лета ўборы…)

- Чаму лета не хацела сустракацца з восенню?

-Што аўтар называе надзеяй на новае лета? У чым гэта надзея?

4.2. Выразнае чытанне верша.

4.3. Разгледзьце малюнкі, намаляваныя да верша, і адгадайце, да якіх радкоў верша яны адносяцца?

**5.** ***Знаёмства з новым матэрыялам.***

5.1*.* ***Падрыхтоўка да ўспрымання твора.***

- Як вы разумееце выраз “лясная песня”? “лясныя падарункі”? “лясная газета”? “лясная госця”? Хто, на вашу думку, можа быць лясной госцяй?

5.2. ***Паведамленне тэмы ўрока.***

- Сёння мы з вамі пазнаёмімся з апавяданнем Я. Галубовіча “Лясная госця”.

- Пра якую лясную госцю пойдзе гаворка ў творы?

- Што вы можаце сказаць пра твор, не чытаючы яго?

5.3***. Слоўнікавая работа.***

***-*** Як вы думаеце, што абазначаюць запісаныя на дошцы словы і выразы?

- Замяніце выраз *як ветрам здзьмула* іншым з блізкім значэннем.( Хутка і раптоўна нешта знікла.)

- Што такое *панадворак*? (Двор каля хаты.)

- Што такое *журба*? Падбярыце сінонімы да слова.

*5.4.* ***Выразнае чытанне твора настаўнікам.***

- Ці спадабаўся вам твор? Чым?

- Якія пачуцці выклікала ў вас казулька?

5.5**. *Чытанне пра сябе*** . Практыкаванне “губкі”.

5.6.***Чытанне ўголас ланцужком па 1 сказу.***

***Фізкультхвілінка*** (Дзеці выконваюць танцавальныя практыкаванні пад музыку “ У свеце жывёл”, 1 вучань паказвае танцавальныя рухі ля дошкі)

* Як гэта мелодыя звязана з тэмай нашага ўрока?
  1. ***Аналіз апавядання.***
* Ад чыйго імя вядзецца апавяданне?
* Дзе адбываюцца падзеі, апісаныя аўтарам?
* Якая пара года адлюстравана ў апавяданні?
* Якія словы і выразы перадаюць характэрныя прыкметы восені?
* Як вы разумееце выраз “калматыя хмары”?
* Які настрой у аўтара выклікаў жураўліны клін? Зачытайце. Падбярыце да слова *журботны* сінонімы. (Сумны, невясёлы, маркотны, нудны.)
* Што адцягнула ўвагу аўтара ад перажыванняў, выкліканых крыкам журавоў?
* Каго падпільнаваў аўтар?
* У які час сутак аўтар падпільнаваў казулю?
* Зачытайце апісанне казулі. Падбярыце да слова *шпаркае* сінонімы.
* Знайдзіце радкі твора, якія адпавядаюць пэўнай міміцы (малюнкі на дошцы).
* Чаму казуля неаднаразова наведвалася на градку? Абгрунтуйце свае меркаванні.
* Чаму аўтар не стаў праганяць казулю?
* Як бы вы зрабілі на месцы аўтара?
  1. ***Паведамленні пра казулю.***

Летам казулі пасуцца раніцай, вечарам і ў першай палове ночы. Днём, асабліва у гарачыню, ляжаць у густой траве або кустах.

Зімою, калі і футра не выратоўвае ад холаду, дапамагае глыбокі снег, куды казулі хаваюцца, як пад коўдру. Але калі вышыня снежнага покрыву перавышае 40 см, маладым казулям прыходзіцца нялёгка: яны не могуць знайсці сабе ежу, не могуць ўцячы ад ворага; стараюцца хадзіць па звярыных сцежках.

Казулі аб’ядаюць асіну, іву, рабіну, ліпу, бярозу, дуб, ясень. Зімою харчуюцца хвояй маладых сасонак і ядлоўцу, у адрозненні ад аленя і лася не ядуць кару. Грыбы ядуць у невялікай колькасці. Казуля есць ягады, каштаны, жалуды.

Казуля без намаганняў пераскоквае праз высокія загародкі і кусты, пераплывае бурлівыя рэкі. Гэта вельмі палахлівая і асцярожная жывёла.

Асноўныя ворагі казуль - ваўкі, рысі. На маленькіх казуль нападае лісіца.

* 1. ***Самастойная работа з тэкстам (работа ў парах).***

***1 пара****: скласці і запісаць план апавядання з дапамогай выразаў з твора.*

***2 пара****: адказаць на пытанні:*

* Якія колеры вы ўбачылі ў гэтым апавяданні?
* Якія гукі пачулі?
* Выкраслі словы, якія не сустракаюцца ў тэксце:

*пазалота, навальніца, калматыя, парыжэлы, бацвінне, папільнаваць, урачыстасць, зграбнае, журавы*

***3 пара****: прыдумаць працяг апавядання*.

***4 пара****: параўнаць казулю і аленя*

*Прэзентацыя груп*.

***Зрокавая гімнастыка***.

***“*** *Дрэсіраваная казулька”*

***6. “ Дрэва кахання”.Работа ў групах.***

- Якая асноўная думка гэтага твора? (Клапатлівыя адносіны да жывёл. Адчуваць сябе “сваім” у свеце прыроды. З надыходам зімы ў паводзінах жывёл назіраюцца свае асаблівасці.)

- Як вы разумееце выраз “адчуваць сябе сваім у прыродзе”?

*Заданне*: выбраць патрэбныя словы, каб адказаць на пытанне ,што неабходна, каб адчуваць сябе “сваім “ у свеце прыроды (чуласць, міласэрнасць, клапатлівасць, павага, разуменне, грубасць, безадказнасць,чэрствасць (1 група); дабрыня, адказнасць, дапамога, беражлівасць, любоў, спачуванне, жорсткасць, здзек, зло)

Дзеці прымацоўваюць выбраныя словы на “Дрэва кахання”.

***7. Рэфлексія.***

- З якім творам мы з вамі пазнаёміліся?

- Якая тэма гэтага твора?

- Якая асноўная думка твора?

***8. Самаацэнка.***

- Што ў вас атрымалася? Што не? На што звярнуць увагу ў будучым?

***9. Дамашняе заданне***. Ст. 77, замалёўка “ Казуля- лясная госця”

***10. Падвядзенне вынікаў урока, выстаўленне адзнак.***

***УА “ Навасёлкаўская дзяржаўная***

***агульнаадукацыйная сярэдняя школа”***

**Урок літаратурнага чытання**

**ў 4 класе**

**Я. Галубовіч**

**“Лясная госця”**

***Распрацавала і правяла настаўнік пачатковых класаў***

***Салавей Ж.А.***

***2009 г.***